FI Euroopan unionin virallinen lehti CE 78/436

(2004/C 78 E/0458)

KIRJALLINEN KYSYMYS E-2832/03

esittäjä(t): Camilo Nogueira Román (Verts/ALE) komissiolle

(23. syyskuuta 2003)

Aihe: Vakaus- ja kasvusopimuksen noudattaminen

Mikä on vakaus- ja kasvusopimuksen noudattamista koskeva yleinen tilanne jäsenvaltioissa, kun otetaan huomioon Ranskan ja Saksan kaltaisten taloudeltaan suurten valtioiden vaikeudet olla ylittämättä budjettivajeelle määritettyä 3 prosentin rajaa? Mikä on komission kanta siihen, että tietyt valtiot onnistuvat pysymään kyseisen vajeelle määritellyn rajan sisäpuolella ulkoistamalla huomattavan osan valtionhallinnon investoinneista julkisiin yrityksiin tai rajoittamalla voimakkaasti sosiaalimenoja?

Pedro Solbes Miran komission puolesta antama vastaus

(12. tammikuuta 2004)

Jäsenvaltioiden julkisen talouden rahoitusaseman heikkeneminen kuvastaa osittain talouden nykyistä heikkoa tilannetta. Bruttokansantuotteen (BKT) kasvu on jäänyt hitaammaksi kuin keväällä ennustettiin, ja monet euroalueen maat ovat ajautuneet taantumaan. Heikentynyt tilanne johtuu pääasiassa kuitenkin entisen politiikan tehottomuudesta tai alijäämää lisäävistä toimista.

Kolmen liiallisia alijäämiä koskevan menettelyn kohteena olevan jäsenvaltion tilanne on erityisen huolestuttava. Neuvosto esitti Saksalle, Ranskalle ja Portugalille EY:n perustamissopimuksen 104 artiklan 7 kohdan nojalla suositukset ja asetti määräajat korjaaville toimille: Portugalin tuli korjata liiallinen alijäämä vuoden 2003 aikana ja Saksan ja Ranskan vuoden 2004 aikana. Komission on arvioitava Portugalin tilanne vuoden 2003 talousarvion toteuttamisesta ja vuoden 2004 talousarviosta saadun viimeisen tiedon perusteella. Vuoden 2003 toisella puoliskolla tuli selväksi, että Saksan ja Ranskan toteuttamat toimet eivät riitä liiallisen alijäämän korjaamiseksi vuoteen 2004 mennessä, kuten Saksalle tammikuussa 2003 ja Ranskalle kesäkuussa 2003 annetuissa neuvoston suosituksissa edellytettiin, vaikka Saksa täyttikin suosituksessa vuodelle 2003 asetetut vaatimukset. Tilanne johtuu pääasiassa odotettua pitemmästä taantumasta, mutta myös hallitusten toteuttamista toimenpiteistä, jotka edelleen huononsivat tilannetta. Tämän vuoksi komissio on päättänyt soveltaa perustamissopimuksen 104 artiklan 8 ja 9 kohdan mukaisia menettelyjä, joiden perusteella se vaatii Ranskaa ja Saksaa toteuttamaan tarvittavat toimet. Komissio on tarkastellut viimeaikaista kehitystä perusteellisesti ja laatinut uudet suositukset, jotka perustuvat tosiasiallisten olosuhteiden tasapuoliseen tarkasteluun. Komissio on tarkastelun perusteella suosittanut neuvostolle, että Saksalle ja Ranskalle annetaan vuosi lisäaikaa alijäämän supistamiseksi. Samalla esitettiin uskottavien vakauttamistoimien toteuttamista vuonna 2004, jotta alijäämä voitaisiin supistaa alle 3 prosenttiin BKT:sta vuonna 2005. Komission suositukset eivät kuitenkaan saavuttaneet hyväksymiseen tarvittavaa enemmistöä Ecofin-neuvoston istunnossa 25. marraskuuta 2003. Tämän jälkeen neuvosto toimi ennennäkemättömällä tavalla ja saavutti yhteisymmärryksen perustamissopimuksen soveltamisalan ulkopuolella. Komissio on selvästi ilmaissut olevansa eri mieltä neuvoston kanssa. Tämä koskee erityisesti neuvoston soveltamaa menettelyä.

Komissio tulee jatkamaan perustamissopimuksen ja vakaus- ja kasvusopimuksen määräysten soveltamista. Tämä takaa parhaiten sekä kaikkien jäsenvaltioiden tasavertaisen kohtelun että niiden julkisen talouden terveyden. Komissio tulee varmistamaan, että menettelyjä pannaan täytäntöön tarvittaessa ja että niitä sovelletaan puolueettomasti.

Euroopan unionin talousarviosääntöjen ja julkisten investointien suhdetta on tarkasteltu yksityiskohtaisesti kertomuksessa Julkinen talous EMUssa 2003 Siinä tehdyt päätelmät sisältyvät kertomukseen liittyvään komission tiedonantoon neuvostolle ja Euroopan parlamentille (1). Analyysit osoittavat, että julkiset investoinnit ovat vähentyneet jo 1970-luvulta alkaen EU:n jäsenvaltioiden lisäksi kaikissa muissakin teollisuusmaissa. Julkisten investointien vähenemisen suhteessa BKT:hen on katsottu johtuvan muun muassa yksityistämiskehityksen osittain aiheuttaman julkisten ja yksityisten investointien välisen rajan hämärtymisestä. Julkisten investointien vähentyminen on jossain määrin yhteydessä julkisen talouden vakauttamiseen, joka on ollut välttämätöntä talous- ja rahaliitosta riippumatta, erityisesti korkean ja edelleen kasvavan velkaantumisen vuoksi. Tilastotietojen yksityiskohtainen analysointi ei kuitenkaan ole paljastanut selvää yhteyttä investointien määrän muuttumisen ja EU:n julkisen talouden valvontasäännösten välillä. EMUn perustamisen jälkeen julkisten investointimenojen väheneminen on itse asiassa pysähtynyt useissa jäsenvaltioissa.

Perinteisten investointien vaihtoehtoiset rahoitusmuodot saattavat olla tarpeen. Nämä vaihtelisivat täysin yksityisestä rahoituksesta erilaisiin sekarahoituksen muotoihin, joihin julkinen sektori osallistuisi. Tunnetuimpia ovat julkisen ja yksityisen sektorin kumppanuudet. Tällä käytännöllä on vakaa mikrotaloudellinen perusta, koska sen avulla voidaan luoda kustannustehokkaita aloitteita vaarantamatta yleisen edun mukaisia tavoitteita, jotka liittyvät investointien avulla toteutettavien palvelujen laatuun ja erityispiirteisiin. On tärkeää, että jäsenvaltiot valitsevat hankkeita niiden mikrotaloudellisen perustan pohjalta, eikä ainoastaan julkiseen talouteen kohdistuvien mahdollisten vaikutusten perusteella.

Jäsenvaltiot päättävät itse julkisen taloutensa koostumuksesta (investoinnit ja sosiaalimenot mukaan luettuina).

Euroopan unioni antaa kuitenkin ohjeita toimintalinjojen koordinointivälineidensä ja erityisesti talouspolitiikan laajojen suuntaviivojen välityksellä.

Neuvoston viimeksi 26. kesäkuuta 2003 hyväksymissä suuntaviivoissa korostetaan erityisesti

i) julkisten menojen kohdentamista kasvua edistäviin kustannustehokkaisiin investointeihin, jotka liittyvät erityisesti fyysiseen ja inhimilliseen pääomaan sekä osaamiseen,

ii) julkisen talouden pitkän aikavälin kestävyyden varmistamista ja

iii) sosiaalisen kestävyyden varmistamista.

(1) KOM(2003) 283 lopullinen.